Šolska knjižnica
Učbeniški sklad: nadaljevali bomo z aktivnostmi za šolsko leto 2026/27: načrtovanje, naročanje, prevzem, strokovna obdelava, oprema in razdelitev učbeniških kompletov ter urejanje obveznosti dijakov; priprava dokumentacije za nabavo učbenikov in drugega gradiva, urejanje podatkov v sistemu COBISS ter evidenc za novo šolsko leto; dodatna izposoja učbenikov in gradiva za pouk ter pripravo na maturo in poklicno maturo. Ob zaključku šolskega leta bo v sodelovanju z razredniki poskrbljeno za vračilo gradiva in ureditev obveznosti dijakov. Vsa dokumentacija v zvezi z učbeniškim skladom se hrani v knjižnici.
Strokovno bibliotekarsko delo:  načrtovanje in nabava gradiva, naročanje, prevzem, strokovna obdelava, oprema in postavitev gradiva za potrebe pouka, mature, poklicne mature in tekmovanj; strokovna obdelava gradiva: inventarizacija knjižničnega gradiva, formalna in vsebinska obdelava ter tehnična oprema gradiva, katalogizacija in obdelava diplomskih nalog, vnos in vodenje bibliografij sodelavcev, katalogizacija strokovnih in znanstvenih del ter ostalih gradiv; urejanje zbirke lastnih izdaj in drobnega tiska; CIP, obvezni izvod in e-gradiva; medknjižnična izposoja. Pripravljali bomo statistike, poročila in drugo dokumentacijo, izvedena bo letna inventura. Dijakom, študentom ter zaposlenim bomo omogočili dostop do baze ProQuest, po potrebi v sodelovanju z drugimi knjižnicami tudi do drugih podatkovnih baz, ter pomoč pri iskanju oziroma uporabi elektronskih informacijskih virov za raziskovanje, pripravo seminarskih nalog, diplomskih del ter drugih informacijskih zahtev. 
Bibliopedagoško delo: izvajale se bodo bibliopedagoške ure, knjižnično-informacijska znanja (KIZ) in druge oblike informacijskega opismenjevanja; uporaba virov knjižnice, COBISS+, mCOBISS, e-knjig, e-revij, podatkovnih baz in drugih informacijskih virov. V digitalnem okolju se norme in standardi  etičnega vedenja spreminjajo, zato bomo uporabnike ob bibliopedagoškem delu informirali in izobrazili  za etično uporabo pridobljenih informacij v skladu s spoštovanjem avtorskih pravic in zakonodajo. Razvijale se bodo bralna, informacijska in učna pismenost ter odgovorna raba informacij. Nadaljevalo se bo medpredmetno sodelovanje z aktivi, razredniki in drugimi strokovnimi delavci ter individualna pomoč uporabnikom. 	 
Projekti in promocija bralne kulture ter knjižnice: izvajali se bodo projekti in dejavnosti za spodbujanje branja in promocijo knjižnice. Nadaljevala se bo Bralna značka Šolskega centra Novo mesto za dijake in zaposlene, izveden bo Literarni natečaj 2026/27  ter dejavnosti v okviru Meseca knjig. Izveden bo nacionalni projekt Rastem s knjigo za dijake 1. letnikov v sodelovanju z Javno agencijo za knjigo in Knjižnico Mirana Jarca Novo mesto. Sodelovali bomo v mednarodnem projektu ReadForReal. S slovenističnim aktivom SERŠTG bomo pripravljali dejavnosti v okviru Kosovelovega leta 2026,  načrtovana so gostovanja literarnih ustvarjalcev ter drugi literarni in kulturni dogodki. Pripravljale se bodo tematske in priložnostne razstave, povezane z aktualnimi dogodki, literarnimi in kulturnimi obletnicami, knjižnimi novostmi ter dejavnostmi knjižnice. Novosti in dogodki bodo predstavljeni tudi na spletni strani in drugih komunikacijskih kanalih knjižnice. Izvajale se bodo redne dejavnosti za vključevanje dijakov v delo knjižnice. Zagotovljena bo urejenost, aktualnost in dostopnost knjižnične zbirke ter spodbudno okolje za branje, učenje in raziskovalno delo. Skrbelo se bo za sprotno urejanje prostorov ter aktualizacijo zbirke.
Izpopolnjevanje in sodelovanje z zunanjimi ustanovami: potekalo bo stalno strokovno izpopolnjevanje s področja bibliotekarstva, katalogizacije, bibliografije in informacijskih virov. Načrtovana je udeležba na strokovnih izobraževanjih, konferencah, študijskih skupinah in drugih oblikah izpopolnjevanja. Nadaljevalo se bo sodelovanje z ZRSŠ, IZUM, CPI, NUK, CTK, MK Lj, KMJ Nm ter drugimi knjižnicami, strokovnimi ustanovami in organizacijami s področja knjige in bralne kulture.


